Kasper Puutio

Kasper Akseli Puutio (s. 3. kesäkuuta 2002 Vaasa) on suomalainen jääkiekkopuolustaja, joka pelaa SM-liigajoukkue Porin Ässissä. Hän toimii joukkueen varakapteenina. Puutio laukoo oikealta.
Ura.
Juniorivuodet.
Puutio syntyi Vaasassa, mutta hän muutti jo alle vuoden ikäisenä perheineen Ouluun. Puutio osallistui ensimmäisen kerran Kärpissä luistelukouluun jo alle kouluikäisenä. Kaudella 2016–2017 hän oli C-nuorten SM-sarjassa joukkueensa tehokkain puolustaja tehoilla 8+11=19. Puutio voitti kauden päätteeksi C-nuorten SM-hopeaa. Hänet valittiin sarjan toiseen tähdistökentälliseen. Kaudella 2017–2018 Puutio voitti B-nuorten SM-pronssia. Hänet valittiin sarjan ensimmäiseen tähdistökentälliseen. Kaudella 2018–2019 hän toimi Kärppien B-nuorten varakapteenina. Puutio pelasi suurimman osan kaudestaan kuitenkin seuran A-nuorissa, jossa hän voitti kauden päätteeksi Suomen-mestaruuden.
WHL-joukkue Swift Current Broncos varasi Puution koko ensimmäisenä pelaajana kesällä 2019. Hänestä tuli Olli Määtän (2011) jälkeen CHL:n kaikkien aikojen toinen suomalainen ykkösvaraus. Puutio siirtyi Broncosiin kaudeksi 2019–2020. Kesken kauden, tammikuussa 2020 seura kauppasi hänet ja hyökkääjä Ethan Regnierin Everett Silvertipsiin vaihdossa hyökkääjä Martin Faško-Rudášiin, puolustaja Parker Hendreniin sekä kesän 2020 ensimmäisen ja kesän 2022 toisen kierroksen varausvuoroihin. Puutio pelasi kauden aikana myös CHL Top Prospects Gamessa.
Ammattilaisura.
Oulun Kärpät.
Huhtikuussa 2020 Puutio teki kaksivuotisen SM-liigasopimuksen Kärppien kanssa. Syksyllä Florida Panthers varasi hänet viidennellä kierroksella 153. pelaajana . Puutio aloitti kauden 2020–2021 Kärppien A-nuorissa. SM-liigakauden käynnistyttyä hän teki liigadebyyttinsä runkosarjan kolmannella kierroksella 9. lokakuuta 2020 vieraissa HIFK:ta vastaan. Puutio merkittiin Kärppien seitsemänneksi puolustajaksi. Hän sai ottelussa jääaikaa 10.33 minuuttia ja Puutio keräsi teholukeman +1. Liigauransa avausmaalin hän teki seitsemännessä ottelussaan 24. marraskuuta 2020 vieraissa JYPiä vastaan. Kaikkiaan Puutio pelasi tulokaskautensa aikana varsin pienellä vastuulla 29 runkosarjaottelua tehopistein 2+1=3 ja yhden playoff-ottelun ilman tehopisteitä. Hän pelasi myös kaksi ottelua Kärppien U20-joukkueessa.
KalPa ja Pelicans.
Puutio ei jatkanut Kärpissä enää toista sopimuskauttaan, vaan hän siirtyi kaudeksi 2021–2022 suuremman vastuun perässä kaksivuotisella sopimuksella KalPaan. Seuran urheilutoimenjohtajana toimi Puutiota juniorimaajoukkueissa valmentanut Anssi Laine. Puution rooli KalPassa kasvoi hänen Kärpissä viettämästään tulokaskaudestaan ja hän pelasi 51 runkosarjaottelua tehopistein 5+5=10. Puutio vahvisti myös seuran U20-joukkuetta pudotuspeleissä, jossa hän voitti tehoilla 3+8=11 koko U20 SM-sarjan syöttöpörssin ja jakoi pistepörssin voiton joukkuetoverinsa Oliver Kapasen kanssa. Puutio voitti kauden päätteeksi SM-hopeaa. Kaudella 2022–2023 hän teki SM-liigan runkosarjassa 11 tehopistettä. Puutio jäi kevätkaudella ajoittain kuitenkin kokoonpanon ulkopuolelle.
Kaudeksi 2023–2024 Puutio siirtyi yksivuotisella sopimuksella Pelicansiin. Hänen kautensa oli nousujohteinen: runkosarjassa hän teki 53 ottelussa kuusi maalia ja yhteensä vain 15 tehopistettä, mutta hopeaan päättyneissä pudotuspeleissä Puutio oli joukkueensa parhaimpia pelaajia.
Porin Ässät.
Kaudeksi 2024–2025 Puutio siirtyi Ässiin kaksivuotisella sopimuksella. Hän kertoi seuravalinnassaan painaneen myös tutut pelaajat, kuten Puution joukkuetoverina juniorivuosina pelannut Rami Määttä. Puutio loukkaantui marraskuussa Kiekko-Espoota vastaan pelatun ottelun alkuminuuteilla, ja oli sivussa noin kuukauden verran, kunnes loukkaantui pian uudelleen ottelussa HIFK:ta vastaan. Hän palasi joukkueen kokoonpanoon tammikuun lopulla. Puutio oli loukkaantumisistaan huolimatta Ässien tehokkain puolustaja tehtyään 42 runkosarjaottelussa seitsemän maalia ja 25 tehopistettä. Kaudeksi 2025–2026 Puutio nimettiin Ässien varakapteeniksi.
Maajoukkueura.
Puutio pelasi alle 20-vuotiaiden MM-kilpailuissa vuosina 2021 ja 2022. Ensimmäinen turnaus päättyi pronssiin. Hänet valittiin Yhdysvaltoja vastaan pelatun välieräottelun päätteeksi Suomen ottelun parhaaksi pelaajaksi. Vuoden 2022 turnauksessa Puutio toimi joukkueen varakapteenina. Välieräottelussa Ruotsia vastaan hän teki Suomen 0–1-voittoon päättyneen ottelun voittomaalin ylivoimalla. Osuma ratkaisi joukkueelle finaalipaikan, mutta Suomen turnaus päättyi lopulta hopeaan. Puutio jakoi neljällä osumallaan turnauksen puolustajien maalipörssin voiton Ruotsin Emil Andraen kanssa. Hän jakoi myös joukkueensa sisäisen maalipörssin voiton Joakim Kemellin ja Roby Järventien kanssa. Puutio palkittiin koko turnauksen parhaana puolustajana. Valmentajat valitsivat hänet Suomen turnauksen yhdeksi kolmesta parhaasta pelaajasta. Puutio valittiin myös Tšekkiä vastaan pelatun alkulohkon ottelun päätteeksi joukkueensa ottelun parhaaksi pelaajaksi.
Puutio pelasi myös alle 18-vuotiaiden Hlinka Gretzky Cupissa vuonna 2019, jolloin hän oli Suomen paras syöttäjä neljällä syöttöpisteellään. Puutio pelasi myös World U-17 Hockey Challengessa vuonna 2018, jolloin hän voitti hopeaa. Puutio voitti neljällä syöttöpisteellään Suomen sisäisen pistepörssin. Yhteensä hän on pelannut 32 nuorten ja 35 poikien maaottelua.
Muuta.
Puution isoveli Konsta pelaa hyökkääjänä II-divisioonajoukkue Laser HT:ssa.